
Láthatatlan szálak. A Bír 4-5 irodalomtörténeti vizsgálata

Kulcsszavak: Bírák könyve; Debóra; Hácór; Szövegtörténet; Párhuzamos szövegek
Az Ószövetség egy izgalmas jelenségével találkozhatunk a Bír 4–5-ben. Mindkét fejezet Izráel egy kánaáni városállam, Hácor, általi elnyomását dolgozza fel, Debóra prófétanő vezetésének idején. A fejezetek a szereplők és a leírt alapesemény tekintetében nem mutatnak szembetűnő eltéréseket, azonban a műnem és némely cselekményelem esetében jelentős különbséget figyelhetünk meg. Bár nem ismeretlen a párhuzamos szövegek jelensége, mégis kiemelkedik a Bír 4–5, hiszen nemcsak prózai, de lírai megfogalmazásban is feldolgozásra kerül Izráel írásbafoglalt történetének ezen epizódja. A dolgozat a két szöveg egymáshoz fűződő irodalmi viszonyát tárgyalja.
A dolgozatban első lépésként a szóbanforgó fejezetek tartalmi vonatkozásait ismertetjük, körvonalazva a közös anyagot, elkülönítve a fejezetek saját anyagát, majd az egymásnak ellentmondó részekkel foglalkozunk. Ezt követően a dolgozat a szakirodalomban fellelhető, három nagyobb egységbe csoportosítható elméleteket tárgyalja, melyek a következők: 1. a két szöveg hátterében egymástól független hagyományok állnak; 2. az ötödik fejezetben található Debóra énekén alapszik a később keletkező prózai elbeszélés; 3. a két fejezetet egyetlen szerző munkájának kell tekinteni. A dolgozat kitüntetett figyelemmel illeti a csatára hívás kérdését, a csatajelenetet, illetve a Sisera megölésével kapcsolatos részleteket, mert ezek tekinthetők az elméletek sarokköveinek, és ezek esetében számottevő, néhol ellentmondásként is értékelhető eltérésekkel is találkozunk. Az utolsó fejezet kritikai módon értékeli a bemutatott elméleteket, így végül azok eredményeinek felhasználásával a legvalószínűbb modell mellett foglal állást.



